NARIADENIE KOMISIE (ES) č. 448/2005
z 15. marca 2005,
ktoré mení a dopĺňa nariadenie Rady (EHS) č. 3880/91 o predkladaní štatistických údajov o nominálnych výlovoch členskými štátmi vykonávajúcimi rybolov v severovýchodnom Atlantiku
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3880/91 zo 17. decembra 1991 o predkladaní štatistických údajov o nominálnych výlovoch členskými štátmi vykonávajúcimi rybolov v severovýchodnom Atlantiku (1), a najmä na jeho článok 2 ods. 3,
keďže:
(1)
Komisia pre rybolov v severovýchodnom Atlantiku (NEAFC) na svojom výročnom zasadnutí v novembri 2002 odporúčala s cieľom zlepšiť manažment zásob rýb v medzinárodných vodách patriacich pod jej pôsobnosť, aby sa od medzinárodných agentúr zodpovedných za zber a zostavovanie štatistiky výlovov vyžadovalo vykonať patričné podrozdelenie štatistických oblastí.
(2)
Pracovná skupina pre rybolov v hlbokých vodách Medzinárodnej rady pre výskum mora (ICES) odporúčala podrozdelenie štatistických častí severovýchodného Atlantiku, aby bolo možné lepšie určovať rybolov v hlbokých vodách.
(3)
Rozhodnutie Medzinárodnej komisie pre rybolov v Baltskom mori riadiť zásoby rýb časti 28 Baltského mora ako dve samostatné jednotky vyžaduje, aby boli k dispozícii štatistické údaje za tieto jednotky.
(4)
ICES, konajúc na radu svojho Poradného výboru pre manažment rybolovu, v súlade s tým požiadala Organizáciu OSN pre výživu a poľnohospodárstvo (FAO), aby upravila svoj dotazník Statlant 27A tak, že požiada národné orgány, aby predkladali podrobnejšie štatistické údaje o výlovoch v určitých vodách severovýchodného Atlantiku.
(5)
Opatrenia stanovené v tomto nariadení sú v súlade so stanoviskom Stáleho výboru pre poľnohospodársku štatistiku ustanoveného rozhodnutím rady 72/279/EHS (2),
PRIJALA TOTO NARIADENIE:
Článok 1
Prílohy II a III k nariadeniu (EHS) č. 3880/91 sa nahrádzajú prílohami I, resp. II k tomuto nariadeniu.
Článok 2
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskej únie.
Toto nariadenie je záväzné v plnom rozsahu a priamo uplatniteľné vo všetkých členských štátoch.
V Bruseli 15. marca 2005